Daniel Bærentsen ekskluderet fra Atletklubben Jyden i Aalborg på grund af disciplinære problemer

Danmarks bedste vægtløfter er blevet smidt ud af Atletklubben Jyden i Aalborg, oplyser P4 Nordjylland. Bestyrelsen har bedt Daniel Bærentsen om at forlade klubben, og den danske mester leder derfor efter en ny klub. Jydens formand Lars Lynghøj siger, at eksklusion skyldes disciplinære problemer, men er ellers fåmælt om de præcise årsager. - Vi har valgt at han ikke længere skal stille op for os, siger formanden. For mindre end to måneder siden blev Daniel Bærentsen ellers hyldet som årets løfter i både Danmarks Vægtløftnings Forbund og i AK Jyden, men ifølge Lars Lynghøj skyldes det alene hans resultater. Og absolut ikke hans optræden. Daniel Bærentsen skal senere i denne måned repræsentere Danmark ved et stævne på Island - og her ventes han at stille op for københavnerklubben IK 99 .